**СПРАВКА**

за

**НАЙ-ВАЖНИТЕ ПОСТИЖЕНИЯ**

И ТЯХНОТО ЗНАЧЕНИЕ ЗА РАЗВИТИЕТО НА НАУКАТА

на

проф. **Тодор Александров Танев**, доктор на политологическите науки

**І. НАУЧНИ ПОСТИЖЕНИЯ С ТЕОРЕТИЧЕН ХАРАКТЕР[[1]](#footnote-1)**

* Постигнато е съществено теоретично развитие на **понятието** **политическа култура** и е създадена исторически обоснована **типология на политическата култура**. Новаторското разбиране за политическата култура като „културна рационалност при споделянето и защитата на типичен начин на живот“ и научно обоснованата историко-социологическа типология култури изместват чуждестранната практика до този момент на интуитивно налучкване на типове според повърхностното избирателно поведение и се оказват със значително по-добри обяснителни и прогностични възможности в преломни епохи. Това спомага развитие като българска школа или научна парадигма в полето на обществените науки.
* Създадена е нова **теория за** **социалната ситуация** **в политиката** на основата на изследване на връзката между фазата на създаване на съвместен смисъл около общ проблем за участниците и последващото взаимодействие между тях. Направеното по този начин откритие на причините за **автоматизма на прерастване на „смисловата конституция“ в социално действие** се корени едно от основните достойнства на цялостното изследване, принос към развитието на социологическата макротеория.
* Създадена е най-после **научна политическа теория за** **„Доброто управление“** (Good Governance) в противовес на съществуващите от десетилетия прагматични понятия под формата на „списъци“ от изисквания към правителствата от развиващия се свят с оглед осигуряването на сигурност при изплащането на отпуснатите им държавни заеми, трайното им ангажиране с политически алианси и пр. Новото понятие е очертано като динамичен баланс между държавния, стопанския и гражданския сектор. Разкрива се, че доброто управление е най-новото универсално политическо човешко право. Теорията е създадена за пълноценен научен анализ и оценка на държавното управление.
* Формирана е научна и обективна концепция за **държавничеството** в противовес на употребата на термина като елементарен израз на субективно положително отношение към конкретно политическо управление. Държавничеството е определено като един от двата теоретични екстрема, като противоположният е партийното политическо управление. Ако държавничеството е ретроспективно управление от гледна точка отвъд политическите мандати (с мисъл за „следващите поколения“), партийното управление е инструментално планиращо и се простира в рамките на частичните решения в рамките на отчуждената мандатна власт. Очертани са междинни обективни реални състояния на приближение до единия или другия теоретичен екстрем за нуждите на измерването и оценката.
* Положени са основите на цялостна научна парадигма за **стратегическото управление в публичната сфера** като се разкрива, че стратегиите в публичната сфера не представляват предварително формирани дългосрочни планове, а са постоянни непрекъснати процеси на „каскадно“ осмисляне на по-ниските равнища на социалното управление от позициите на относително стабилни идеали за неопределеното далечно бъдеще. Това го очертава като следване на смисъл и в никакъв случай като достигане до крайна цел, както се случва в тактическото управление. Така се прави опит за пресичане на все още масовото редукционистко виждане за стратегията като „уголемена тактика“, преследваща обозрими цели. Стратегическите цели (за разлика от тактическите и оперативните) се дефинират като един от трите алтернативни начини на посрещане на несигурностите на бъдещето. Въведено е и понятието за „дефиниционна власт“, чрез което анализът на далеч немаловажните морални аспекти на стратегирането и легитимността на стратегическите проекти става пълноценен. Парадигмата включва и 12 принципа на стратегическото управление, подобряваща силно оценката на въздействие на стратегии в публичната сфера.

**ІІ. НАУЧНИ ПОСТИЖЕНИЯ С ПРИЛОЖЕН ХАРАКТЕР:**

* Осъществен е първият в България систематичен научен анализ на методологията на **контентанализа на документи**, представен и изследван като количествена семантика и е създаден инструментариум за адаптирането му към практиката на социологическите изследвания на политически документи в България.
* Създадена и внедрена е българска **методология на анализа на публичните политики** (Public Policy Analysis), която се използва активно в научната изследователска практика и държавното управление. Освен традиционните количествени инструменти тя включва качествени критерии, извлечени от българската управленска практика и култура.
* Извършено е първото научно изследване на изключително важната сфера на **професионалното образование и обучение (ПОО) в България** и резултатите му вече се прилагат в практиката и законодателството. Постигната е подробна визия за наложителната цялостна реформа, като се доказва, че главната цел е обособяването на ПОО като автономен ресор, еманципацията му от общото образование.

**ІІІ. ПОСТИЖЕНИЯ В ОБЛАСТТА НА АКАДЕМИЧНОТО ПРЕПОДАВАНЕ:**

* Авторство на **над 30** **лекционни курсове в пионерни научни области** с фундаментален, методологически или иновативен характер, част от които са намерили трайно място в учебните планове на водещи български университети.

**ІV. ПОСТИЖЕНИЯ В ОБЛАСТТА НА АКАДЕМИЧНОТО ИНСТИТУЦИОНАЛНО ИЗГРАЖДАНЕ:**

* **Съосновател съм на академичната специалност „Политология“ в България** (1985 г., в колектив с проф. Минчо Семов, доц. Димитър Иванов, доц. Горан Горанов и доц. Христо Кьосев) и първата в страната катедра; по-късно в периода 1993-2000 г. станах неин ръководител за общо 7 години. В този смисъл станах съавтор, както и автор на първите бакалавърски и магистърски учебни планове по политически науки у нас.
* **Основател съм на специалност „Публична администрация“ в Софийския университет** (1997 г.), както и на съответната катедра, на която бях пръв ръководител и после отново ръководител за общо 9 години. Специалността традиционно има най-високия рейтинг в страната и е създала около 800 възпитаници. Тя е единствената в България, която е специализирана в областта на обучението и изследването на публичните политики и оценка на тяхното въздействие. Във връзка с тази специализация на катедрата създадох Центъра за публични политики на СУ (2013 г.) – общоуниверситетско звено за теоретични изследвания и усъвършенстване на практиките на анализа на публични политики.
* Повлиял съм на **развитието на стратегическото управление в България** чрез научните си изследвания върху него, създаването на школа за преподаване на съвременно стратегическо управление, както и с експертизата, ръководството или участие в екипи при създаването на редица държавни стратегии.
* Инициатор и организатор съм при създаването в България на „**Университет на третата възраст**“.
* Принос към създаването на **първата генерация български политолози** като инициатор и основател на Специализирания научен съвет по политология към ВАК (2004 г.), член на Комисията по обществени науки към ВАК (2003-2010 г.), секретар, член на СНС по Социология, политология и наукознание (1998-2003 г.), член на СНС по политология към ВАК (2003-2010) и до момента участник в над 40 процедури по придобиване на научни и образователни степени в това научно направление.

**V. ПОСТИЖЕНИЯ ЗА РАЗВИТИЕТО НА БАН**

* Инициатор и организатор съм на **„Програма за подпомагане на млади учени и докторанти на БАН“** (11.12.2015 г.). Програмата е новаторска, пряко насочена към контингента от млади учени в Академията, които имат стратегическо значение за научното развитие на страната в дългосрочен план. Целевото подпомагане на научното творчество на по-ранен етап в кариерното развитие от една страна компенсира липсата на достатъчно натрупан опит за успешно кандидатстване по фондовете за научни изследвания, но, от друга, се нуждае от строгото съблюдаване на потенциала на развитие на съответния млад учен, а *не* на възрастовия белег, което се определя чрез конкурс и включването на утвърден учен от БАН в колектива. Според създадения регламент в конкурсите участват „млади учени или докторанти на основен трудов договор в БАН“ (като ръководители на проект) и задължително техния научен консултант/ръководител. Максималната сума за всеки отделен проект бе определена на 12 000 лв., а продължителността на проектите – 8 месеца, финансирани без междинно отчитане.
* Имам принос за успешното завършване на преговорите за старта на **Оперативната програма „Наука и образование за интелигентен растеж“** с общ фонд 1,37 млд. лв. (19 февруари 2015 г.) и успешното изграждане на капацитет в МОН за нейното администриране, одобрен на двата Комитета за наблюдение по изпълнението на програмата и вземането на решения за следващия период през месеците май и отново октомври 2015 година.

1. Описаните в тази справка постижения са с доказано проверимо въздействие върху развитието на българската школа в научното направление. [↑](#footnote-ref-1)